Jytte Andersen (S), 1997-12-12:
Jeg vil først sige til hr. Ole Vagn Christensen, at sådan som reglen vil komme til at virke, er det sådan, at man blot skal have indgivet en ansøgning den 31. december 1997, og at der godt kan ligge en betinget godkendelse fra en etableringsvejleder, hvorefter man så kan tage kurset og i øvrigt starte sin selvstændige virksomhed i løbet af 1998. Sådan skal det forstås, og svaret på det spørgsmål, som hr. Ole Vagn Christensen stillede, er altså bekræftende.
Og om det med dimittenderne vil jeg godt sige
både til hr. Bendt Bendtsen og til hr. Aage Frandsen: Med det, som hr. Aage Frandsen i virkeligheden gav udtryk for i sine bemærkninger lige før, burde SF jo sådan set stemme for hele forslaget, ville jeg mene.
Men det har SF valgt at lade være med, og det må vi så tage til efterretning.
Men jeg vil godt vedstå, at jeg synes, der er brug for en nærmere undersøgelse af de nyuddannedes arbejdsmarked: hvordan regelsættet omkring uddannelsen og regelsættet omkring arbejdsmarkedslovgivningen virker i forhold til hinanden, og det er også sådan en undersøgelse, jeg har signaleret at der er brug for at få sat gang i.
For jeg må sige, at jeg stadig væk mener, at der er brug for at fokusere på det problem, som jo rent faktisk er en kendsgerning, at 80 pct. af de akademisk uddannede unge eller yngre mennesker øst for Storebælt er tilknyttet AF-Storkøbenhavn, når vi ved - og vi ved det mere nu, end vi gjorde ved førstebehandlingen, fordi jeg faktisk har haft møde med alle de formandskaber, der er i de regionale arbejdsmarkedsråd - at der er meget stor brug for folk også i nogle af yderområderne, og at det kan være svært at få folk med en høj uddannelse til at flytte til yderområderne.
Og det synes jeg faktisk er et arbejdsmarkedspolitisk problem for de yderområder, hvor man jo kunne få endnu flere SiD'ere og KAD'ere i arbejde, hvis der var nogle AC'ere, der ville flytte ud til f.eks. Lolland-Falster, eller hvor det nu måtte være - Ringkøbing Amt har også meget stærkt givet udtryk for, at man faktisk har brug for nogle uddannede folk.
Så der er brug for lidt nærmere undersøgelser.
Og jeg beklager mere end nogen anden, at jeg kom til at bruge nogle gamle tal.
Det går der ikke noget af mig for.
Så jeg er i og for sig tilfreds med, at det ser ud, som om der er et flertal for, at det forslag bliver trukket ud af det oprindelige lovforslag.
Og så vil jeg også godt sige om fire-timers-reglen: Der har faktisk aldrig været tale om, at man sådan helt generelt skulle sige til de ledige, at nu skulle de transportere sig - en stor del af dem i hvert fald - fra den ene del af landet til den anden på 4 timer.
Og jeg synes - og det har jeg så valgt at præcisere i betænkningen - at man skal tage særlige hensyn på grund af familieforhold:
særlige hensyn til børnefamilier og særlige hensyn til enlige forældre og familier med syge eller handicappede medlemmer.
Deres geografiske mobilitet synes jeg man skal tage hensyn til. Jeg vil også godt sige til sidst, at jeg er meget glad for, at der kunne samles et politisk flertal for at afskaffe brugerbetalingen for arbejdsmarkedsuddannelserne, og det er Socialdemokratiet og regeringen også.
Men jeg er lidt forundret over, at De Konservative og Venstre ikke vil være med til dét, for det er faktisk noget af det, som mange arbejdsgivere problematiserer, idet de siger, at det er besværligt at administrere. Så sent som i går aftes havde jeg et møde med 35 virksomhedsledere, som jo især pegede på de administrative belastninger, og en af de administrative belastninger er faktisk administrationen af AMU-betalingen.
Så på den baggrund synes jeg, det er lidt forunderligt, at højre side i salen ikke vil være med til det her forslag.